《杂拟十首 其八》
金朝·赵秉文

戚戚去故里，辛苦从军行。黄沙翳白骨，麟阁垂功名。

西北秋风至，日暮愁云生。火烧白草冈，水断黄河声。

天寒马屯缩，仰天为悲鸣。男儿贵死难，义重鸿毛轻。

南登雕阴坂，北望骠骑营。驻马千丈坡，射雕万里程。

作者简介：赵秉文（1159～1232）金代学者、书法家。字周臣，号闲闲居士，晚年称闲闲老人。磁州滏阳（今河北磁县）人。世宗大定二十五年进士，调安塞主簿。历平定州刺史，为政宽简。累拜礼部尚书。哀宗即位，改翰林学士，同修国史。历仕五朝，自奉如寒士，未尝一日废书。能诗文，诗歌多写自然景物，又工草书，所著有《闲闲老人滏水文集》。